Krugersdorp-moorde: Drie vra borgtogHanle Lategan. Foto: Facebook Drie van die vier verdagtes wat in hegtenis geneem is in verband met die sogenaamde Krugersdorp-afspraakmoorde aan die Wesrand, het Donderdag om borgtog aansoek gedoen. Kapt. Appel Ernst, polisiewoordvoerder, het aan Maroela Media bevestig die vier verdagtes het voor landdros Delize Smith in die Roodepoort-landdroshof verskyn. Le Roux Steyn (20) en sy suster, Marcel (18), het saam met Christian Kruger (29) en Fabian Luff (32) in die hof verskyn. Hulle staan tereg op die moord op twee makelaars, Anthony Scholefield (67) en Kevin Mc Alpine (29) en Hanle Lategan (52), ŉ eiendomsagent. Kruger en die Steyns se aansoeke is deur adv. Victor da Silva, die drie se regshulpraadprokureur, in die hof voorgelees en ingedien. Die staat staan die aansoeke teen. Luff se regsverteenwoordig het aangedui hy wil nie om borgtog aansoek doen nie. Volgens Ernst is die saak tot 13 Julie uitgestel, wanneer Smith na verwagting uitspraak oor die borgtog sal lewer. Maroela Media het vroeër berig Lategan het op 30 Mei verdwyn nadat sy ŉ huis in Krugersdorp aan kliënte sou gaan wys. Skoolkinders het haar liggaam die volgende dag in die veld langs ŉ spruit buite Randfontein gevind. Mc Alpine se liggaam is die aand van 27 Mei in die kattebak van sy motor gevind, op die hoek van Sivewright- en Francisstraat. Hy is kort voordat sy liggaam gevind is, as vermis aangegee nadat hy ŉ kliënt sou ontmoet, maar nooit teruggekeer het huis toe nie. Scholefield se liggaam is op 10 Mei in die kattebak van sy motor in Premierstraat gevind. Schofield moes ook vroeër die dag ŉ kliënt ontmoet voordat hy verdwyn het. Lees alle vorige berigte oor die Krugersdorp-moorde op Maroela Media.